จีสตีล เพิ่มทุนแก้หนี้หุ้นกู้ 170 ล้านเหรียญ
คณะกรรมการบริษัท จีสตีล มีมติให้บริษัทเพิ่มทุนแก้หนี้หุ้นกู้ 170 ล้านเหรียญ
30 ก.ค. 2553

คณะกรรมการบริษัท จีสตีล มีมติให้บริษัทเพิ่มทุนแก้หนี้หุ้นกู้ 170 ล้านเหรียญ
คณะกรรมการบริษัท จีสตีล (GSTEEL) มีมติให้บริษัทเพิ่มทุนจดทะเบียนอีกจำนวน 5,100 ล้านบาท  เป็นจํานวน 18,960 ล้านบาท  เพื่อเสนอขายให้แก่บริษัทย่อยที่จัดตั้งขึ้นใหม่ เพื่อให้บริษัทย่อยนำไปแลกกับหุ้นกู้ก่อนที่จะถึงกำหนดเวลาชำระคืนเงินต้นจำนวน 170ล้านเหรียญสหรัฐ หรือประมาณ 5,525  ล้านบาท  ภายใต้โครงการแลกเปลี่ยนหุ้นกู้เป็นหุ้นสามัญ 
ทั้งนี้ บริษัทย่อยที่จะจัดตั้งขึ้นใหม่ มีบริษัทถือหุ้นสัดส่วน 99.99% 
ส่วนรายละเอียดของการแลกหุ้นกู้เป็นหุ้นสามัญนั้น คณะกรรมการมอบหมายให้ผู้บริหารของบริษัทฯ จำนวน 3 คน ได้แก่ นายริวโซ โอกิโน, นายยรรยง คุ โรวาท และพลตํารวจโทประกาศ ศาตะมาน มีอํานาจพิจารณากําหนดรายละเอียดอื่นๆ  เช่น ราคาเสนอขาย  
ที่ผ่านมา บริษัทจีสตีล  และบริษัทในเครือคือ จี เจ สตีล (GJS)มีปัญหาหนี้สินจำนวนมาก โดยเฉพาะหุ้นกู้  และมีการขอเลื่อนกำหนดชำระคืนมาหลายรอบ   จนในที่สุด  นายสมศักดิ์  ลีสวัสดิ์ตระกูล  ผู้ถือหุ้นใหญ่   และกรรมการผู้จัดการ บริษัทจีสตีล ต้องขอถอนตัวออกจากการบริหาร พร้อมจัดโครงสร้างเงินทุนของบริษัททั้งสอง  โดยนายสมศักดิ์ยอมรับผิดชอบความเสียหายในอดีตและค้ำประกันลูกค้าทางการค้าบางรายการ  พร้อมเปิดทางให้ผู้บริหารใหม่เข้ามาการบริหารงานของบริษัท และจะไม่เข้ามาเกี่ยวข้องกับการดำเนินงานในแต่ละวันของ G Steel และ GJS เป็นระยะเวลา 5 ปี